b'\n_START_ARTICLE_\nGeorge Milne\n_START_PARAGRAPH_\nGeorge Francis Milne (5. marraskuuta 1866 Aberdeen, Skotlanti \xe2\x80\x93 23. maaliskuuta 1948 Lontoo) oli brittil\xc3\xa4inen sotamarsalkka, joka toimi Britannian p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4 vuosina 1926\xe2\x80\x931933._NEWLINE_Milne valmistui Woolwichin kuninkaallisesta sotilasakatemiasta vuonna 1885 ja Camberleyn yleisesikuntakoulusta vuonna 1897. H\xc3\xa4n osallistui tykist\xc3\xb6upseerina Omdurmanin taisteluun vuonna 1898. Buurisodan aikana vuosina 1899\xe2\x80\x931902 Milne toimi everstiluutnanttina Herbert Kitchenerin esikunnan tiedusteluosastolla. Ensimm\xc3\xa4isen maailmansodan puhjetessa Milne oli nelj\xc3\xa4nnen divisioonan komentajana, ja h\xc3\xa4n johti sit\xc3\xa4 sodan alussa Le Cateaun, Marnen ja Aisnen taisteluissa. H\xc3\xa4net ylennettiin lokakuussa 1914 prikaatinkenraaliksi ja seuraavana vuonna kenraalimajuriksi, ja siirrettiin sen j\xc3\xa4lkeen Balkanille Salonikin rintamalle 27:nnen divisioonan komentajaksi. Tammikuusta 1916 alkaen Milne oli kaikkien Salonikiin sijoitettujen brittil\xc3\xa4isten joukkojen komentaja ranskalaisen ylip\xc3\xa4\xc3\xa4llik\xc3\xb6n, Maurice Sarrailin alaisuudessa. Britannian armeijan esikuntap\xc3\xa4\xc3\xa4llikk\xc3\xb6 William Robertson ei kuitenkaan halunnut hy\xc3\xb6kk\xc3\xa4yksi\xc3\xa4 k\xc3\xa4ynnistett\xc3\xa4v\xc3\xa4n Salonikin rintamalla, mik\xc3\xa4 rajoitti Milnen toimintamahdollisuuksia. Tilanne muuttui kun Sarrail korvattiin uudella ylip\xc3\xa4\xc3\xa4llik\xc3\xb6ll\xc3\xa4, ja saatuaan luvan Milne komensi huhtikuussa 1917 joukkonsa hy\xc3\xb6kk\xc3\xa4ykseen Dojran-j\xc3\xa4rvell\xc3\xa4. Operaatiossa malariasta k\xc3\xa4rsineet brittijoukot kokivat suuria tappiot ilman merkitt\xc3\xa4v\xc3\xa4\xc3\xa4 menestyst\xc3\xa4. Ymp\xc3\xa4rysvallat eiv\xc3\xa4t t\xc3\xa4m\xc3\xa4n j\xc3\xa4lkeen toteuttaneet Salonikin rintamalla hy\xc3\xb6kk\xc3\xa4ysoperaatiota ennen syksyn 1918 menestyksek\xc3\xa4st\xc3\xa4 Vardarin offensiivia._NEWLINE_Turkin taivuttua aselepoon maailmansodan lopussa Milnen joukot miehittiv\xc3\xa4t Konstantinopolia vuoteen 1920. Samana vuonna h\xc3\xa4net ylennettiin kenraaliksi. Vuodesta 1922 Milne toimi it\xc3\xa4isen joukko-osaston komentajana, kunnes h\xc3\xa4net 1926 nimitettiin imperiumin p\xc3\xa4\xc3\xa4esikunnan (Imperial General Staff) p\xc3\xa4\xc3\xa4llik\xc3\xb6ksi vuonna 1926. H\xc3\xa4n j\xc3\xa4i el\xc3\xa4kkeelle 1933 sotamarsalkan arvoisena. Milne aateloitiin ja h\xc3\xa4nest\xc3\xa4 tuli paroni Milne of Salonika and Rubislaw. Toisen maailmansodan aikana h\xc3\xa4n palveli viel\xc3\xa4 kodinturvajoukoissa.'